得符速走之官
作者：薛季宣
朝代：宋

paragraphs: 我本樂閑人，自得安閑志。
鄙性習疏散，誰識榮華意。
朅來復舊廬，喜獲平生志。
稼穡任佃夫，家室歸中饋。
中外若非我，卒歲無他事。
飽飯讀詩書，瞢騰時困睡。
嘲啁燕雀懽，鴻鵠心應異。
三皇竟何物，況復今官寺。
寒餒譟妻孥，先春輸典質。
茲乃不可常，爲貧求祿仕。
版籍一書名，野情那得遂。
官來促我裝，去作塵埃吏。
無復有消摇，真爲口腹累。
把板從此行，短褐隨棄寘。
素餐良不堪，邑有民人寄。
衆心險山川，道微非所暨。
上恐負朝家，終念家聲墜。
吾民政焦嗷，爲此不能寐。
格物可爲邦，舊說今難試。
泥古誠腐儒，惟此知爲治。
仁義舍不爲，又敢圖與利。
上官如我容，刑章得就易。
庶以遂其生，將久蘇疲瘁。
此意尚茫然，思之或狂悖。